Mange unge aarhusianere overvejer at flytte fra byen. Boligpriserne er ganske enkelt blevet for høje for dem, der ikke i forvejen er på boligmarkedet. Så førstegangskøberne må søge til andre byer, selvom de egentlig hellere vil blive boende i Aarhus.

Ifølge en meningsmåling, som Jyllands-Posten har fået foretaget, overvejer 37 procent af de 18-29-årige at flytte til en anden by, fordi prisen på en ejerbolig er så høj i Aarhus.

Hos Studenterrådet på Aarhus Universitet kommer det ikke som en overraskelse, at flere unge søger væk fra Aarhus. Her mener man, at de unge er uundværlige for byen.

Frustreret over boligmarked: Stod 70 i kø til fremvisning

De unge er vigtige for byen

- Aarhus er en ung by, som har noget helt særligt, der netop er det, de unge kan bidrage med. Derudover bliver de unge også færdige med studierne på et tidspunkt og kan bidrage med skat og vækst til byen, så der er mange perspektiver, der vil falde Aarhus til ulempe, hvis man ikke tager det her dybt alvorligt, siger Sana Mahin Doost, der er næstformand i Studenterrådet på Aarhus Universitet, som har cirka 45.000 studerende.

Rådmand for teknik og miljø i Aarhus Kommune, Kristian Würtz (S), ser meget gerne, at de unge bliver i 'Smilets By' efter studierne.

Skanderborg Kommune er topscorer i salg af huse

- Det er en rigtig vigtig del af vores bys tiltrækningskraft, at man kan komme til Aarhus for at læse, og så vil vi jo gerne have, at man bliver her bagefter og er med til at gøre vores by bedre, siger Kristian Würtz.

Siden sommerferien har byrådet i Aarhus behandlet sager, der muliggør 3.000 nye boliger i byen.

- Der er mange, som er bekymret for, om de kan finde noget, men det betyder også, at hvis vi kan sørge for, at der bliver bygget nok boliger på det aarhusianske marked, så er der en god chance for, at de gerne vil blive. Det var værre, hvis de ikke havde lyst til at blive her, siger rådmanden.

Du kan se mere om boligproblematikken i videoen øverst på siden.